

*Pranešimas žiniasklaidai*

*2025 01 14*

**Naujas MERKO projektas Vilniuje – „Šnipiškių URBAN“**

**UAB Merko statyba pradeda Vilniuje naujo gyvenamųjų namų kvartalo „Šnipiškių URBAN“ statybas. Kaip jau išduoda pavadinimas, jis iškils pastaraisiais metais itin sparčiai besikeičiančiose Šnipiškėse, pirmieji gyventojai galės čia įsikurti 2026-ųjų pabaigoje.**

„Vienas svarbiausių kriterijų, pagal kuriuos žmonės renkasi namus – vieta. Norime pasiūlyti savo pirkėjams būstą Šnipiškėse, šiuo metu išgyvenančiose tikrą renesansą. Orientuojamės į miestiečius, norinčius įsikurti Vilniaus centre, šalia pagrindinių verslo ir prekybos centrų, jausti nuolatinį sostinės gyvenimo ritmą“, – sako MERKO Lietuvoje vadovas Saulius Putrimas.

**Iškils šešių gyvenamųjų namų kvartalas**

Tikslus naujojo gyvenamųjų namų kvartalo adresas – Daugėliškio g. 33A. Dabar apleistame sklype iškils šeši aštuonių – šešių aukštų namai.

„Mūsų pasiūlyta architektūrinė idėja glaudžiai susijusi su šios vietos užstatymu ir jos masteliu – čia kuriasi antrasis Vilniaus centras, tad norėjome, kad ir namai būtų tokie – derantys prie aplinkos, bet kartu ir patraukiantys akį – savo išvaizda, originaliai parinktų medžiagų kokybe. Projekto inovatyvumas, išskirtinumas – užapvalintos pastatų ir balkonų formos, kuriančios jaukumo įspūdį, tarsi kviečiančios užeiti vidun. Pasirinkta ir netradicinė balkonų apdaila – aliuminio lankstinys, padengtas tamsinto aukso spalva. Norėjosi, kad ji kontrastuotų su pastatų fasadų spalva, kurtų šilumos efektą. Jie turėtų įspūdingai atrodyti nušviesti besileidžiančios saulės spindulių, taip pat sutemus, kai nuo jų atsispindės miesto šviesos“, – komentavo projektą jį kūrusios UAB „Vilniaus architektūros studija“ architektas Ignas Lukauskas. Beje, su juo MERKO bendradarbiavo ir rengiant „Vilnelės slėnio“ projektą, kuris buvo pelnęs geriausio Lietuvoje gyvenamojo NT projekto vardą.

Nuo Daugėliškio gatvės naują kvartalą saugos žalioji buferinė zona – savotiškas skaidytas parkas su medžiais ir mažosios architektūros elementais, suplanuotos poilsio, pasisėdėjimo vietos. Priešingoje, šiaurinėje dalyje numatyta komercinė aikštė su naujai pasodintais medžiais ir kitais augalais. Erdvus vidinis kiemas bus saugi ir jauki gyventojų poilsio erdvė, vietos čia ras ir vaikų žaidimų aikštelės. Pasak architekto, kiemui taip pat pasirinktas netradicinis sprendimas, jis bus tarsi pakeltas aukščiau.

Visa teritorija bus uždara, į ją patekti galės tik patys gyventojai ir jų svečiai. Statant namus bus sutvarkyta ir jų aplinka, atnaujintos ir rekonstruotos šalia esančios Daugėliškio ir Laumėnų gatvės.

Šešiuose daugiaaukščiuose suprojektuoti 229 butai, kurių plotas sieks nuo 30 iki 110 kv. metrų, taigi, bus ir nedidelių, ir erdvių 3-4 kambarių butų. Visi butai – su terasomis arba balkonais. Po visu kvartalu bus įrengta dviejų aukštų požeminė automobilių stovėjimo aikštelė, talpinanti 241 automobilį. Dalis vietų joje bus su individualiomis elektromobilių krovimo stotelėmis. Numatytos ir patalpos dviračių saugykloms.

Pirmi namų aukštai bus skirti komercinėms patalpoms, kuriose įsikurs prekes ir paslaugas namų gyventojams siūlančios parduotuvės, įmonės.

Kvartalo statybos darbus planuojama baigti 2026–2027 metais. Projekto darbų vertė – 45 mln. eurų be PVM.

**Pasinaudota ilgamete MERKO patirtimi**

Naujasis projektas pratęsia ilgametes MERKO gyvenamųjų namų statybos tradicijas, ir tai – jau trečias bendrovės kvartalas Šnipiškėse. Kituose – Krokuvos gatvės 73-iame name, „Rinktinės URBAN“ – naujakuriai įsikūrė jau prieš kelerius metus.

„Statydami šį kvartalą pasinaudosime visa mūsų komandos sukaupta gerąja praktika, pasiteisinusia kituose projektuose. Investuojame į šiuolaikiškus architektūrinius sprendimus, aukščiausios kokybės medžiagas ir technologijas. Projekte kruopščiai suplanuotos bendrosios ir privačios erdvės, aukštos lubos ir dideli panoraminiai langai, suteikiantys ypatingą erdvės pojūtį. Namai bus A++ energinės klasės su individualia rekuperacine sistema, grindiniu šildymu bei galimybe įrengti kondicionierius“, – pasakojo MERKO Lietuvoje vadovas.

MERKO Vilniuje jau pastatė beveik 2000 butų, dabar jų galima įsigyti tik Markučiuose statomuose „Vilnelės skverų“ namuose ir šiame – „Šnipiškių URBAN“. „Naujai pradedamo statyti kvartalo gyventojų spektras, tikimės, bus labai platus – tai ir energingi, karjeros siekiantys aplinkinių įstaigų ir įmonių darbuotojai, ir šeimos, norinčios pėsčiomis nueiti į mokyklas, darželius ir būrelius, ir vyresnio amžiaus miestiečiai, vaikams pradėjus gyventi savarankiškai pardavę namus ar erdvius butus ir dabar apsisprendę patogiai gyventi miesto centre“, – apžvelgė potencialius butų pirkėjus S. Putrimas.

*Apie MERKO grupę:*

*UAB Merko statyba ir UAB Merko būstas akcininkė – AS Merko Ehitus, kurios akcijomis prekiaujama NASDAQ OMX vertybinių popierių biržoje. Visose Baltijos šalyse ir Norvegijoje veikiančios grupės apyvarta 2023 metais buvo 466 mln. eurų, grupėje dirbo 638 darbuotojai.*

MERKO nuotraukose:

Projekto „Šnipiškių URBAN“ namų vizualizacijos.

**Daugiau informacijos**:

Oksana Vaitkienė, UAB Merko statyba

Tel. +370 665 90428; e.p. [oksana.vaitkiene@merko.lt](mailto:oksana.vaitkiene@merko.lt)

Vaida Samuolytė, strateginės komunikacijos ekspertė

Tel. +370 682 43660; e.p. [vaida.samuolyte@gmail.com](mailto:vaida.samuolyte@gmail.com)